รัฐบาลไทย-ข่าวทำเนียบรัฐบาล-กระทรวงคมนาคมจัดกิจกรรมสร้างการรับรู้และประชาสัมพันธ์ “สื่อสาร ส่งเสริม สร้างสรรค์มาตรการขับเคลื่อนการประเมินคุณธรรมและความโปร่งใส
วันศุกร์ที่ 13 มกราคม 2566
กระทรวงคมนาคมจัดกิจกรรมสร้างการรับรู้และประชาสัมพันธ์ “สื่อสาร ส่งเสริม สร้างสรรค์มาตรการขับเคลื่อนการประเมินคุณธรรมและความโปร่งใส
ในการดําเนินงานของกระทรวงคมนาคม (Integrity and Transparency Assessment: ITA)” ประจําปีงบประมาณ 2566
นายชยธรรม์ พรหมศร ปลัดกระทรวงคมนาคม เป็นประธานเปิดกิจกรรมสร้างการรับรู้ และประชาสัมพันธ์ “สื่อสาร ส่งเสริม สร้างสรรค์มาตรการขับเคลื่อนการประเมินคุณธรรมและความโปร่งใสในการดําเนินงานของกระทรวงคมนาคม (Integrity and Transparency Assessment: ITA)” ภายใต้โครงการขับเคลื่อนด้านการป้องกันปราบปรามการทุจริต และด้านการส่งเสริมคุณธรรมจริยธรรมของกระทรวงคมนาคม ประจําปีงบประมาณ 2566 โดยมี นางจตุพร เนียมสุข ผู้ช่วยปลัดกระทรวงคมนาคม พร้อมด้วยผู้บริหารและบุคลากรหน่วยงานในสังกัดกระทรวงคมนาคม เข้าร่วมกิจกรรมจํานวนทั้งสิ้น 80 คน ในวันที่ 13 มกราคม 2566 ณ ห้องประชุม Prime Hall โรงแรม เดอ ไพร์ม รางน้ํา เขตราชเทวี กรุงเทพมหานคร
นายชยธรรม์ พรหมศร กล่าวว่า กระทรวงคมนาคมมีภารกิจสําคัญในการขับเคลื่อนประเทศด้านการพัฒนาการดําเนินงานโครงข่ายคมนาคม รับผิดชอบดูแลการลงทุนก่อสร้างโครงการขนาดใหญ่ เพื่อเพิ่มขีดความสามารถในการแข่งขัน มุ่นมั่นในการให้บริการแก่ประชาชนให้เกิดความสะดวกปลอดภัย รวดเร็ว ตรงเวลา  และราคาสมเหตุสมผล โดยยึดตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ได้เน้นย้ําให้ทุกหน่วยงานในสังกัดกระทรวงคมนาคมต้องดําเนินการให้ถูกต้องตามระเบียบ กฎหมาย มติคณะรัฐมนตรีและยึดหลักธรรมาภิบาลเป็นสําคัญ เพื่อให้ผลการดําเนินงานประสบผลสําเร็จ มีประสิทธิภาพ และเกิดประโยชน์สูงสุดกับประเทศชาติและประชาชน
สําหรับการประเมิน ITA เป็นเครื่องมือสําคัญของประเทศไทยในการพัฒนาการดําเนินงานของหน่วยงานภาครัฐให้มีคุณธรรมและความโปร่งใส ซึ่งออกแบบภายใต้กรอบแนวคิดในเรื่องธรรมาภิบาลการเปิดเผยข้อมูลภาครัฐ การป้องกันการทุจริตและการบริหารงานแบบมุ่งผลสัมฤทธิ์ อีกทั้งเป็นเครื่องมือที่ช่วยในการขับเคลื่อนการดําเนินงานของหน่วยงานภาครัฐให้เป็นไปตามจุดมุ่งหมายหรือเจตนารมณ์ของกฎหมายหลายฉบับ อาทิ พระราชบัญญัติมาตรฐานทางจริยธรรม พระราชบัญญัติจัดซื้อจัดจ้างและการบริหารพัสดุภาครัฐ พระราชบัญญัติวินัยการเงินการคลังของรัฐ พระราชกฤษฎีกาว่าด้วยหลักเกณฑ์วิธีการบริหารกิจการบ้านเมืองที่ดี รวมถึงมาตรฐานและหลักเกณฑ์การเปิดเผยข้อมูลภาครัฐในรูปแบบข้อมูลดิจิทัลต่อสาธารณะ  จึงเป็นเสมือนการตรวจสอบการปฏิบัติงานของกระทรวงคมนาคมให้เป็นไปตามกฎหมายและเป้าหมายของแผนยุทธศาสตร์ชาติ ซึ่งการดําเนินงานต่าง ๆ เจ้าหน้าที่และบุคลากรทุกคนต้องให้ความสําคัญกับการสื่อสารทั้งภายในและภายนอกองค์กร ร่วมกันสร้างวัฒนธรรมการปฏิบัติงานอย่างซื่อสัตย์สุจริต โปร่งใส เป็นไปตามกฎหมายและหลักธรรมาภิบาลเพื่อสร้างความเชื่อมั่นแก่ประชาชนต่อไป
การจัดกิจกรรมในครั้งนี้ ได้รับเกียรติจากนายอภิรักษ์ แสงทอง เจ้าพนักงานป้องกันการทุจริตชํานาญการ และนายก้องภพ ทองแจ่ม เจ้าพนักงานป้องกันการทุจริตปฏิบัติการ จากสํานักงานคณะกรรมการป้องกันและปราบปรามการทุจริตแห่งชาติ (ป.ป.ช.) ที่มีความเชี่ยวชาญและประสบการณ์ด้านการประเมิน ITA มาเป็นวิทยากร โดยมีวัตถุประสงค์เพื่อพัฒนามาตรการในการต่อต้านทุจริต การเปิดเผยข้อมูลอย่างโปร่งใส มีกลไกในการดําเนินการต่อต้านการทุจริตที่มีประสิทธิภาพ ส่งเสริมมาตรฐานการบูรณาการความรู้ในการประเมิน ITA ระหว่างหน่วยงานในสังกัดกระทรวงคมนาคม รวมถึงผลักดันการพัฒนาการดําเนินงาน สามารถติดตามการนํามาตรการไปสู่การปฏิบัติอย่างเป็นรูปธรรม ยกระดับคะแนนการประเมิน ITA ของหน่วยงาน  ในสังกัดกระทรวงคมนาคมต่อไป